324 Sacerdos

Circa ministerium sacerdotis contingit tria reperire: ordo sacerdotii, obligacio precepti, execucio officii. Quorum primo debetur honor, secundo onus, tercio opus. Honor requirit decorem conuersacionis. Onus intutit timorem obligacionis. Opus exigit laborem execucionis.

De primo, 1 Tim. 5[:17]: *Qui bene præsunt presbyteri, duplici honore digni* habendi sunt. Sed heu qui dicitur, Amos 8[:9]: *Occidet sol in meridie*, terribile signum est quod sol occidit in meridie quando deberet esse clarior splendidior feruencior. Vnde spiritualiter sol, id est, sacerdos curatus occidit multipliciter, utpote quando corumpitur in eo veritas vite, iusticie, et doctrine.

Secundo, occidit quando qui positus est aliis in exemplum conuertitur ille in scandalum et offendiculum. Vnde Gregorius *Super Evangelium*, nullum puto, Deum maius preiudicium tollerare quam a sacerdotibus, dum eos quos ad aliorum correctionem posuit, dare exempla prauitatis cernit.

Tercio, occidit quando deficit in eo bonitas, scientia, et doctrina. Vnde Bernardus, pastori conueniunt tria: bonitas, scientia, et disciplina. Et alludi illo verbo Psal. [118:66]: *Bonitatem, scientiam, et disciplinam, doce me*. Et subdit pastor bonitate, attrahit disciplina imitabilem, scientia docibilem reddit.

Quarto, occidit sol in meridie quando eclipsante. Curato fides in subditis non feruet sed torpet, caritas non calet sed tepet, opus non lucet sed feret. Sed econtra de bonis sacerdotibus dicitur illud 1 Pet. 2[:9]: *Vos* estis *genus electum*, *regale sacerdotium, gens sancta, populus acquisitionis*.

Ista competunt sacerdotibus ad eorum commendacionem, sed econtra de quibus dici potest ad eorum confucionem, Vos estis abiectum venale sacerdotium, gens obstinata, populus perdicionis. Antiquitus in veteri lege non dicebatur regale sacerdotium, sed regnum sacerdotale. Sicut dicitur in Exod. [15:26; 19:5-6]: *Si audieris* et feceritis *precepta* mea, *mihi* *in* *peculium et* *in regnum sacerdotale*. Et ratio est quia tunc sacerdotium dependebat a regno, sicut adiectiuum a substantione. Sed Petrus apostolus imitauit istum ordinem vocans econtra sacerdotium regale eo quod modo regnum dependet a sacerdotio, imperium a papatu. Sed absit quod contrarium fiat ut scilicet modo fuit non genus electum sed abiectum per infamiam sacerdotium, non regale sed venale per symoniam, non gens /f. 101rb/ sancta sed gens nequa per superbiam, auariciam, fraudulenciam, non populus adquisicionis sed perdicionis per maliciam.

¶ Item, primus sacerdos de quo fit mencio in scriptura fuit Melchisedech. De quo, Gen. 14[:18]: qui occurrens Abrahe optulit ei *panem et vinum.* Erat enim sacerdos Dei altissimi in quo patet quod sacerdos principaliter ordinatur ad offerendum Deo corpus et sanguinem suum per illum panem [et] vinum figuratum. Vnde de Christo qui hanc figuralem oblacionem posuit in effectu in ara crucis offerendo Dei in Psal. [109:4]: *Tu es sacerdos in æternum secundum ordinem Melchisedech*.

Isti sacerdoti primo dedit Abraham decimas ex omnibus sicut ibi patet. In quo etiam figuratur quod sacerdotes debent esse abstracti ab occupacionibus mundi et ab aliis recipere quesunt sibi necessaria. Vnde Gen. 47[:22]: Ordinabatur ab Egipciis quod sacerdotes reciperent sibi necessaria ab *horreis publicis, et* ideo temporaliter famis *non* fuit *compulsi vendere possessiones suas*.

Sicut alii de terra isti sacerdotes vacabunt mathematicis. Sicut dicit Philosophus, 1 *Methaphysice*, ex quo potest haberi quod duo ab initio mundi pertinebant ad sacerdotes et ad officium eorum, scilicet, offerre sacrificium Deo et vacare scientie.

¶ Et tercium, supponitur et in lege expremitur pro populo Dei exorare. Primum ergo officium sacerdotum est hostias immolare. At quia omnes hostie legales ad vnam terminate sunt, ideo ad illam vnicam sacerdotum officium applicatur et ut mundiores sint quam fuerunt quando multis hostiis fuerant applicati iudicet eis continencia. Verumtamen Lotharius diaconus cardinalis qui postmodum dictus est Innocencius papa tercius in libello suo *De contemptu mundi*,dicit quod peccatum luxurie omnes inuadit senes, iuuenes, sacerdotes, clericos. Sed de sacerdotibus subdit quod nocte Venerem amplexantur, et mane virginem venerantur. Turpe dictu, sed turpius auditu, turpissimum actu, sed dici liceat non agi libeat.

¶ Nocte filium Veneris agitant, mane Filium virginis offerunt in altari, 1 Paral. 13[:10]: *Dominus percussit Ozam eo quod tetigisset arcam* immediate post copulam vxoris.

¶ Item, Exod. 19[:22]: *Sacerdotes qui accedunt ad Dominum, sanctificentur, ne percutiat eos*. Quid ergo eueniet illis qui cognoscunt carnaliter suas meretrices. Johannes Baptisma in eremo nutritus, in vtero sanctificatus a Domino, inuitatus non audet tangere Christum ad se venientem, Matt. 3[:4-11].

Item, populus per tres dies ante recepcionem legis debuit abstinere ab vxoribus suis. Et tamen solus Moyses recepit qui per quadraginta dies ante abstinuit cibum non comedens.

Item, Beda super illud *Mattheum* 8[:34]: *Rogabant* eum descenderet ab eis, dicit quod illi gentiles adhuc conscii sue fragilitatis presencia Christi iudicabant se indignos.

Item, non licuit in lege alicui comedere de panibus propositionis nisi solis sacerdotibus et adhuc solis mundis. Vnde quando Dauid in necessitate potuit illos sibi dari, respondit sacerdos, *Si pueri mundi sunt*, et *maxime a mulieribus,* 1 Reg. 21[:4-5] tunc manducet. *Et respondit David,* *continuimus nos ab heri et* *nudiustertius.* Ita debent illi qui panem illum sanctificatum comedunt esse continentes per tres dies continentionis, scilicet, confessionis, satisfactionis. Vnde Leu. 22[:6] in lege *immundus* *non* debuit comedere de sanctificatis donec lauisset vestimenta sua *et sol* occubuisset. Quia donec sacerdos sit mundus et succubuerit calor inordinatus, non debet corpus Christi sumi. Seneca libro 4 *Declamationes* 2, lex Romanorum fuit quia sacerdos integer sit. Vnde Metello excecate dum raperet Palladium de templo Veste ardente, sacerdotium negatur. Probatur ibi quod sacerdos debet esse integer corpore. Vnde Luc. 22[:21-22] et de hoc Philosophus, 2 *Politice*, circa sacerdotium precipua debet esse mundicie custodia.

¶ Secundo, pertinet ad officium custodiunt scienciam et legem requirunt ex ore eius quia angelo Domini excercere. Vnde Bernardus, *Ad Eugenium* libro primo, cotidie perstrepunt in palacio /f. 101va/ tuo leges, non Domini sed Justiniani. Ea autem non tam leges quam lites sunt. Tu ergo pastor omnium episcopus animarum, qua mente, sustines has leges garrire coram te contra dictum, Psal. [118:85]: *Narraverunt mihi iniqui fabulationes, sed non ut lex tua*. Ideo spectat ad sacerdotes scire legem Dei quia ad eos spectat eam alios docere. Nam 4 Reg. 17[:23-28] cum *de terra Assiriorum* populus magnus introductus esse in terram Israel quia ignorauit legittima terrae illius *immisit Dominus inter eos leones qui* interficeret *eos*. Quod comperiens rex Assiriorum misit pro vno sacerdote ad docendum populum legem Domini et cessauit strages.

Item, quia sacerdos debet scire legem Domini, leprosus debuit adduci ad sacerdotem ut ipse iudicaret de lepra, Leu. 14. Vnde et Chrisus cuidam vementi et a se sanato dixit, *Vade, ostende te sacerdoti*, Matt. 8[:4]. Hic autem nota quod in ecclesiis magnis licet sint luminaria magna que sepe extinguitur. Tamen manet vnum luminare utpote lampas quasi semper ardens ad quod pro lumine habendo semper recurritur. Sic licet sacra scriptura que lumen est ecclesie in aliis extinguitur frequenter in sacerdote tamen debet semper clarere, vnde alii illuminentur. Vnde Chrisostomus, *Super Mattheum* 34, magna confusio est sacerdotum, quando laici inueniuntur fideliores et iustiores. Nam sacerdotes debent populum regere et non regi in cuius signum sacerdotale. Sed Petrus econtro, 1 Pet. 2[:9]: *Vos* estis *regale sacerdotium.* Fuit adjectiuum ad regnum quia tunc regnum fuit dignius sacerdocio. Vnde Exod. 19[:6] dicitur, *eritis mihi in regnum sacerdotale*. Sed postquam Filius Dei factus est sacerdos seipsum offerens in ara crucis Deo Patri regnum adiacet sacerdotio.

¶ Tercio, pertinet ad officium sacerdotis pro populo orare, Joel. 2[:17]: *Plorabunt sacerdotes, ministri Domini, et dicent: Parce, Domine, parce populo tuo*, [Causa] 10, quest. 1, [c. 13], *Quia [sacerdotes]*. Ideo tenentur pro populo quia ab eis oblationes recipiunt. Vnde 2 Mach. 1[:23] dicitur, *Orationem faciebant sacerdotes, dum consummaretur sacrificium.* Pro populo effudentis que inter delicias deuoratis, inter tormenta euometis. Vnde 1 Reg. 12[:23] cum populus peteret a Samuele ut oraret pro eis, respondit, *Absit hoc a me, ut cessem orare pro vobis, et* doceam *vos viam*  *rectam et bonam*. Et Judith 8[:33] dicitur quod Judith dixit sacerdotibus *nihil aliud fiat, nisi oratio pro me ad Dominum.* Hec duo fecit Christus, de nocte orabat de die docebat, Luc. 6[:3-4] que duo debent sacerdotes facere merito, *Qui bene presunt presbiteri, duplici honore digni habeantur: maxime qui loaborant in everbo et doctrina*, 1 Tim. 5[:17]. Set sicut dicit Hieronymus, perdit auctoritatem docendi, cuius sermo opere non completur.

Item, Anselmus, *De spirituali* 42, officium sacerdotum in lege erat diuersi generis pecora mactare. Sed tale debet omne officium nostrorum sacerdotum spiritualiter motus bestiales reprimere. Chrisostomus, *Super Mattheum*, homilia 62, inter omnes gratias maxima est sacerdotalis dignitas, si quis eam immaculate custodiat. Cum enim super omnia opera Dei precellant. Maximum est earum lucrum. Vnde Bernardus, *Ad Eugenium* libro 2, in ore secularium nuge, nuge sunt nuge. In ore sacerdotum sunt blasphemie. Consecrasti sacerdos os tuum euangelio. Talibus os aperire licitum est iugis aperire sacrificium est. Vnde Augustinus in quodam sermone de periculo sacerdotum, sic ait, Si pro se vnusquisque vix poterit in die iudicii rationem reddere, quid de sacerdotibus futurum erit, a quibus anime sunt requirende. Ideo considerantes periculum vestrum orate pro vobis, et pro commissis nobis gregibus ut ita spiritualia pascua impendamus, ut pro eis bonam rationem reddere valeamus.

Vide plus de sacerdote: inferius c. [327] Sanctitas versus; supra capitulo [297] Prelatus versus finem.